Ayteke ig Kiyavwiye Jesus hiyuhwe akak giyakni,
ig tivikepka avititak ini paytwempu tahan avitit paha waxri imuhgivitnene kewye “Waxri Hiyeg Gaptiwvitwiye”.
Inakni giwnavrikkis judeyenevwi kewye “Gówgota”.
Igkis danuh atere,
ayge igkis deddehpig aminat giyakni.
Igkis tabirasevgi ay giyegbikis piyana gikebikis awaykemni.
Igkisme amin giyaknikis ayge gihumwa,
igme pakwa giyegbikis.
Ayteke ig Pilatus tamakise pahak kagta adahan areketni ku pariye gikehnitnene gitkis hiyeg.
Ig daddahkiswin aminat Kiyavwiye Jesus giyakni.
Amadga ini kagta awna:
“Ig Jesus Nazaréyene Ig judeyenevwi Gikivarakis.”
Ini waxri imuhgivitnene ku kiney Kiyavwiye Jesus deddehpika in kennesa arimkat paytwempu Jerusalém.
Ayge nikwe ka aynsima hiyeg danuh atere,
ignes ivegboha ini kagta.
In tamakka giwnavrikkis mpana gikebikis hiyegviyenevwi:
kadahan judeyenevwi giwnavrikkis,
romayenevwi giwnavrikkis akak gresiyenevwi giwnavrikkis.
Neras muwveg kiyatyevwi hiyapni hene,
igkis awna git Pilatus:
— Ka muwaka tamakkis hene ku ig judeyenevwi gikivarakis.
Ka ignema.
Uya tamak ku ig he ikawvari ku ig judeyenevwi gikivarakis.
Igme Pilatus kaytwa giwnkis:
— Ku pariye nah tamakkise henewa in misekwe kuri.
Neras suwtat pisenwa gidaddahnikis,
igkis iwe Kiyavwiye Jesus gikawihni.
Igkis ibekhepni pawtak mpuse givuwiwkis neras paxniknene gikebikis suwtat.
Gidagmanvit misekwe.
In yuma nivodkak.
In kehka he kamisnen.
Igkis hiyapni hene,
igkis kinetihwa pawtak.
Igkis awna:
— Uyay ka sigkebdihni.
Uyay arehwa akak tip adahan wixwiy hiyap ku pariye kabunuganen igi darihpin.
Ayge nikwe igkis arehwe akak tip.
Igkis kehe hene,
metakwa in kahayak ku samah Uhokri gannasan awna.
In awna:
“Igkis ibekhe nukawihni pawtak.
Igkis arehwe akak tip adahan hiyap ku pariye kabunuganen igi darihpiye nusimsa.”
Henewatbaki in Uhokri gannasan awna.
Ayge tinogben tabirbet kennesa ahumwa Kiyavwiye Jesus giyakni.
Ginag tabir ayge payak gukak gusamu,
gukak pahavuwa Mahi akiw ku pariye Kilopas gihayo,
gukak Mahi Madalena.
Ig Kiyavwiye Jesus hiyap ginag tabir ayge.
Ig hiyavun nah Joawh hawata nah ayge kennesa guhumwa.
Ayge nikwe ig avuriwkise usuh pawtak.
Ig awna gut ginag:
— Kiyavuno,
ig ner humaw nuwenyan kuri hawata ke pikamkayhbe.
Ayteke ig awna nutuh:
— Joawh,
nor humaw pinag kuri.
Ariwnteke ini nah amevevgu adahan eg misakwa ay nuvineku.
Pisenwa inakni giwn,
Kiyavwiye Jesus hiyakni ku gannivwi amadga inin kuwis pisenwa.
Ayteke ig awna:
— Nah arabyu un.
Ig awna inakni hene kahadbe in kahayak ku samah Uhokri gannasan kinetihwa gimin.
Ayge paha atiy kivun akak win suwiyweye.
Igkis hiyeg ayge igkis hiyapni hene,
igkis iwe paha arikna ku pariye mitibetnene.
Igkis subukwin ahakwat ini win adahan anugasene.
Igkis ike akisurik pahat ahisa kewye “iysopu”.
Pisenwa igkis tarekwin gibiyrikut Kiyavwiye Jesus.
Igme amevepni.
Ayteke ig awna:
— Madikte ku pariye gimawkanitnene nawahkisten in kuwis pisenwa.
Ayge ig kuwigihe gitew.
Giyakek madike.
Ig miyap.
Ayge nikwe samdi kaba kavusaw.
Neras judeyenevwi giwewkistenkis hiyapni hene,
igkis tivik git Pilatus.
Igkis danuh atere,
igkis awna git:
— Kiyavwiye,
dunihkiswinaba gibagwankis neras awaykemni aminene giyaknikis adahan iwawha gimiremnikis kahadbe igkis wiwhpika aminatak giyaknikis avit samdi kavusaw.
Igkis awna inakni hene awaku igkis ka muwaka givitkis misakwa ay amin giyaknikis abet samdi.
Mmanawa ini samdi avitmin madikte hawkri adahan gifetrakis.
Igme Pilatus ihe giwnkis.
Ayteke nikwe gisuwtatavu piyana gikebikis tivik,
igkis danuh atere ku kiney igkis awaykemni daddahka.
Igkis dunihe gibagwan ner pitatye awayg.
Ayteke igkis dunihe gibagwan ner ku pariye daddahka payak gikak.
Aynewa ignes miyarap.
Heneme ku aysaw igkis danuh git Kiyavwiye Jesus adahan giduhnepten,
ayge igkis hiyavgi ayipa gimiremni kuwis.
Igkis hiyapni hene,
igkis ka dunih gibagwan.
Heneme pahavwi gaytakis digiswig gimuhrik akak pahat kurumwi.
Aynewa migat akak un sugke givitak.
Nah Joawh ekkene yit ku pariye nah hiyap akakwa nuwtyak.
Nah ekkene yit inetit ku pariye inyewatnene.
Nah hiyakni ku in inyewa.
Nah akkin yit kahadbe yis kamaxwa givitit Kiyavwiye Jesus.
Ini ku samah gibagwan ka dunihka in kahayak hawata ku samah Uhokri gannasan kinetihwa gimin ig muwtohyan ku pariye umehpika gidukwenavrikkis hiyeg.
In awna:
“Yuma pahatnema gavita dunihkanek.”
Inme ku samah ig digiswika akak kurumwi in hawata kahayak ku samah gannasan awna amadgatak nawenyewa iwetrit.
In awna:
“Igkis iveg gimkanit ner ku pariye gidigsankis.”